សាលា​អន្តរជាតិ​ហ្សាម៉ាន់​ត្រូវ​បាន​លក់​ឲ្យ​កូនស្រី​លោក​ ​ជា សុផារ៉ា​ ​ក្រោយ​រងការ​ចោទ​ថា​ពាក់​ព័ន្ធ​នឹង​ក្រុម​ភេរវករ
បន្ទាប់​ពី​មាន​ការ​ចោទប្រកាន់​ថា​ គ្រឹះស្ថាន​អប់រំ​ Zaman ​មាន​ទំនាក់​ទំនង​ជាមួយ​ក្រុម​ភេរវករ​​FETO​ ​ដឹកនាំ​ដោយ​លោក ​Fethullah Gulen មក ក្រុមហ៊ុន​ក្នុង​ស្រុក​មួយ​ដែល​ជា​របស់​កូនស្រី​បង្កើត​ម្នាក់​របស់​លោក ​ជា​ សុផារ៉ា​ បាន​ទិញ​យក​គ្រឹះស្ថាន​អប់រំ​នេះ។
ភ្នំពេញ — សាកលវិទ្យាល័យ Zaman (ហ្សាម៉ាន់) និងសាលាចំនួនបួនផ្សេងទៀត ដែលជាសាខារបស់សាកលវិទ្យាល័យនេះ ត្រូវបានលក់ទៅឲ្យក្រុមហ៊ុនក្នុងស្រុកមួយរបស់កម្ពុជានិងបានប្រែឈ្មោះ សាកលវិទ្យាល័យ Zaman ទៅជា International Paragon University ដែលការណ៍នេះគឺជាផ្នែកមួយនៃការប្រឆាំងនឹងអំពើភេរវកម្ម។ នេះបើឈ្មោះ Anadolu Agency។ ទីភ្នាក់ងារព័ត៌មាន Anadolu Agency នេះ ក៏បានរាយការណ៍ថា សាកលវិទ្យាល័យ Zaman និងសាខារបស់សាកលវិទ្យាល័យនេះ មានទំនាក់ទំនងជាមួយអង្គការភេរវករ Fetullah ឬហៅថា (FETO) ដែលជាក្រុមភេរវករស្ថិតនៅពីក្រោយការធ្វើរដ្ឋប្រហារមិនបានជោគជ័យនៅប្រទេសតួកគីកាលពីឆ្នាំ២០១៦។ សេចក្តីរាយការណ៍របស់ Anadolu Agency ចេញផ្សាយកាលពីថ្ងៃទី២៥ ខែធ្នូ បានសរសេរថា មូលនិធិ Maarif របស់តួកគី បានបញ្ជាក់ថា វាជាផ្នែកមួយនៃការសហប្រតិបត្តិការប្រឆាំងនឹងក្រុមភេរវករ FETO នៅពេលដែលគ្រឹះស្ថានអប់រំទាំងប្រាំរបស់ Zaman ត្រូវបានទិញដោយក្រុមហ៊ុនក្នុងស្រុកមួយរបស់ប្រទេសកម្ពុជាកាលពីខែវិច្ឆិកា ឆ្នាំ២០១៨។ ទីភ្នាក់ងារព័ត៌មាន Anadolu Agency បានឲ្យដឹងទៀតថា ការទិញដូរនិងប្តូរឈ្មោះគ្រឹះស្ថានអប់រំអន្តរជាតិ Zaman ទៅឲ្យក្រុមហ៊ុនក្នុងស្រុករបស់ប្រទេសកម្ពុជានេះ ធ្វើឡើងបន្ទាប់ពីទស្សនកិច្ចរបស់លោកនាយករដ្ឋមន្ត្រីហ៊ុន សែន ទៅកាន់ប្រទេសតួកគីកាលពីខែតុលា។ សេចក្តីរាយការណ៍របស់ទីភ្នាក់ងារព័ត៌មាន Anadolu Agency បានសរសេរក្នុងន័យដើមថា៖ «នៅប្រទេសតួកគី លោក ហ៊ុន សែន បានអះអាងពីកិច្ចសហប្រតិបត្តិការរបស់ប្រទេសកម្ពុជាដើម្បីប្រឆាំងនឹងក្រុមភេរវករ FETO នៅចំពោះមុខលោកប្រធានាធិបតីតួកគី Recep Tayyip Erdogan»។ ទីភ្នាក់ងារព័ត៌មានដដែលបានឲ្យដឹងថា ប្រទេសទាំងពីរ បានចុះកិច្ចព្រមព្រៀងសហប្រតិបត្តិការនៅក្នុងវិស័យអប់រំ ដែលកិច្ចព្រមព្រៀងនោះ បានចូលជាធរមានកាលពីថ្ងៃទី១១ ខែធ្នូកន្លងទៅនេះ។ លោក ឌី ខាំបូលី អ្នកនាំពាក្យក្រសួងអប់រំ យុវជន និងកីឡា មិនទាន់មានព័ត៌មានអំពីការផ្ទេរកម្មសិទ្ធិ និងការផ្លាស់ប្តូរឈ្មោះគ្រឹះស្ថានអប់រំ Zaman នោះទេ។ លោកបណ្ឌិត ដេត សុខឧត្តម សាកលវិទ្យាធិការនៃសាកលវិទ្យាល័យ International Paragon Universityបានបញ្ជាក់ VOA ឲ្យដឹងនៅថ្ងៃព្រហស្បតិ៍នេះថា សាលារៀន Zaman ទាំងឡាយ និងសាកលវិទ្យាល័យ Zaman ត្រូវបានផ្ទេរទៅឲ្យក្រុមហ៊ុនកម្ពុជា ឈ្មោះថា Paragon Education Company ដែលត្រូវបានចុះបញ្ជីស្របច្បាប់នៅក្រសួងពាណិជ្ជកម្ម។ ក្រុមហ៊ុន Paragon Education Company នេះ ស្ថិតក្រោមការគ្រប់គ្រងរបស់លោកស្រី ជា សុផាកន្នី។ លោក ដេត សុខឧត្តម បានសរសេរបន្ថែមក្នុងសារឆ្លងឆ្លើយតាមបណ្តាញសង្គមហ្វេសប៊ុកជាភាសាអង់គ្លេស និងត្រូវបានប្រែសម្រួលជាភាសាខ្មែរថា៖ «សាលារៀននិងសាកលវិទ្យាល័យបន្តដំណើរការដូចធម្មតា និងបានរាយការណ៍ទៅក្រសួងអប់រំ យុវជន និងកីឡា ដូចកាលពីពេលមុន»។ លោកសាកលវិទ្យាធិការសុំមិនធ្វើការអធិប្បាយពីទំនាក់ទំនងរបស់គ្រឹះស្ថានអប់រំអន្តរជាតិ Zaman ជាមួយនឹងក្រុមភេរវករ FETO ដោយសារវាគ្រាន់តែជាការចោទប្រកាន់ធ្វើឡើងនៅក្នុងប្រទេសតួកគី ដែលវាជានយោបាយក្នុងស្រុករបស់ប្រទេសនេះ។ តាមសេចក្តីប្រកាសរបស់សាលាអន្តរជាតិហ្សាម៉ាន់ ដែលត្រូវបានប្តូរឈ្មោះទៅជា«សាលាអន្តរជាតិផារ៉ាហ្គន (កម្ពុជា)» បានឲ្យដឹងពីចំនួនខុសគ្នានៃសាលានិងសាកលវិទ្យាល័យ Zaman ដែលត្រូវបានផ្ទេរទៅឲ្យក្រុមហ៊ុនក្នុងស្រុកកម្ពុជា។ សេចក្តីប្រកាសនោះបានសរសេរថា លោក អ៊ាង សុផល្លែត ដែលជារដ្ឋលេខាធិការក្រសួងបរិស្ថានគឺជាប្រធានក្រុមប្រឹក្សាភិបាលកិតិ្តយស ក្រោមការចាត់តាំងរបស់លោកស្រី ជា សុផាកន្នី ដែលជាប្រធានក្រុមប្រឹក្សាភិបាល និងជាម្ចាស់តែមួយគត់ របស់សាខាបីនៃសាលាអន្តរជាតិហ្សាម៉ាន់ និងសាកលវិទ្យាល័យហ្សាម៉ាន់។ លោក អ៊ាង សុផល្លែត គឺជាស្វាមីលោកស្រីជា សុផាកន្នី ដែលគេស្គាល់ថា ជាកូនស្រីរបស់លោកជា សុផារ៉ា រដ្ឋមន្ត្រីក្រសួងរៀបចំដែនដី នគរូបនីយកម្ម និងសំណង់ និងជាឧបនាយករដ្ឋមន្ត្រីមួយរូបផងដែរ។ VOA ព្យាយាមសុំការអធិប្បាយពីលោក អ៊ាង សុផល្លែត តែមិនទាន់អាចទាក់ទងបានទេនៅថ្ងៃព្រហស្បតិ៍នេះ។ VOA ក៏មិនទាន់អាចទាក់ទងលោក កេត សោផាន់ អ្នកនាំពាក្យក្រសួងការបរទេសកម្ពុជា និងលោក សៀង ថៃ អ្នកនាំពាក្យក្រសួងពាណិជ្ជកម្មបានដែរ ដោយទូរស័ព្ទរបស់ពួកលោក រោទិ៍តែគ្មានអ្នកទទួល។ លោក រ៉ុង ឈុន អតីតមន្ត្រីរបស់គណៈកម្មាធិការជាតិរៀបចំការបោះឆ្នោត ហៅកាត់ថា (គ.ជ.ប) ដែលបច្ចុប្បន្ននេះជា ទីប្រឹក្សាសមាគមគ្រូបង្រៀនកម្ពុជាឯករាជ្យ មានប្រសាសន៍ថា ការផ្ទេរកម្មសិទ្ធិគ្រឹះស្ថានអប់រំ Zaman គឺពិតជាបានធ្វើឡើងបន្ទាប់ពីដំណើរទស្សនកិច្ចរបស់លោក ហ៊ុន សែន ទៅកាន់ប្រទេសតួកគី។ លោកមិនដឹងប្រាកដថា ការផ្លាស់ប្តូរកម្មសិទ្ធិជាផ្នែកមួយនៃការប្រឆាំងអំពើភេរវកម្មនោះទេ តែថាអាណាព្យាបាលអតីតគ្រឹះស្ថានអប់រំអន្តរជាតិមួយនេះ ផ្តើមបារម្ភពីគុណភាពសាលា ដែលលែងស្ថិតក្រោមការគ្រប់គ្រងរបស់ជនជាតិតួកគី។ «សាលាហ្នឹងវានឹងអាចមានបញ្ហា ពីព្រោះយើងឃើញអាណាព្យាបាល ពួកនិស្សិតហ្នឹងគាត់ហាក់បីដូចជា បាត់បង់ទៅលើជំនឿចិត្តលើសាលាហ្នឹង ពីព្រោះថា មានអ្នកគ្រប់គ្រងថ្មី មានការបារម្ភខ្លាច វាពុំមានគុណភាព ដូចពួកតួកគីគ្រប់គ្រងនោះបាទ»។ VOA មិនទាន់អាចទាក់ទងមន្ត្រីនៅស្ថានទូតប្រទេសតួកគីប្រចាំកម្ពុជា បាននៅឡើយទេ នៅថ្ងៃព្រហស្បតិ៍នេះ។ តាមសេចក្តីរាយការណ៍ដដែលរបស់ទីភ្នាក់ងារព័ត៌មាន Anadolu Agency ដែលមានមូលដ្ឋាននៅប្រទេសតួកគី បានបញ្ជាក់ឲ្យដឹងបន្តថា ក្រុមប្រឹក្សាភិបាលមូលនិធិ Maarif របស់តួកគី បានមកបំពេញទស្សនកិច្ចនៅប្រទេសកម្ពុជា បន្ទាប់ពីទស្សនកិច្ចរបស់លោក ហ៊ុន សែន នៅប្រទេសតួកគីកាលពីខែតុលា និងបានព្រមានរដ្ឋមន្ត្រីក្រសួងការបរទេស និងរដ្ឋមន្ត្រីក្រសួងអប់រំកម្ពុជាពីការគំរាមកំហែងរបស់ក្រុមភេរវករ FETO។ សេចក្តីរាយការណ៍ដដែលនេះ បានឲ្យដឹងទៀតថា ក្រុមមន្ត្រីកម្ពុជា បានប្រាប់ប្រទេសតួកគីថា គ្មានជនជាតិតួកគីសិក្សា ឬក៏បង្រៀននៅសាលាអតីតរបស់ក្រុមហ៊ុន Zaman ទៀតទេ ហើយថា ពួកគេទាំងអស់បានចាកចេញពីប្រទេសកម្ពុជា។ ក្រុមហ៊ុន Zaman ក៏បានអះអាងថា លោក Gulen មិនដែលផ្ដល់ការសម្រេចចិត្តណាមួយក្នុងការបង្កើត ឬដំណើរការរបស់សាលានោះឡើយ ហើយថា ការចោទប្រកាន់ថា គឹ្រះស្ថានអប់រំនេះ មានជាប់ពាក់ព័ន្ធនឹងក្រុមភេរវករ FETOនោះ គឺមិនពិតនោះទេ៕